Nibża' mill-egoiżmu u mir-regħba – Steven ta' 103
Steven , ispirat minn Quicksand ta' David Bowie, jibża' mill-egoiżmu, mir-regħba u mill-mard. Jassoċja ruħu mat-tjur u mal-iljunfanti. Il-kanzunetta My heart will go on ta' Celine Dion ma jniżżilhiex! Steven Meli jippreżenta Saturday's Live Score flimkien ma' Peter Paul Gauci, kull nhar ta' Sibt bejn it-3pm u s-7pm fuq 103. Newsbook.com.mt : Kieku kellek tibdel ismek u kunjomok x'tagħżel? Steven: Kull darba li ħsibt fuq din il-mistoqsija qatt ma rnexxieli noħroġ b'risposta. Forsi għall-fatt li kunjomi mhux daqstant komuni, allura ma tantx tkun ta' sikwit li naħseb dwar ix-xewqa li nibdlu. Newsbook.com.mt : Liema annimal tassoċja miegħek u għaliex? Steven: Żewġ tipi ta' annimali biex inkun eżatt. It-tjur għax huma sinjal tal-libertà, u l-iljunfanti għax minn dejjem kienu jaffaxxinawni. L-iljunfanti huma fost l-uniċi annimali li kapaċi jiffurmaw ħbiberiji u relazzjonijiet twal. Fil-każ tiegħi għandi bżonn bilanċ bejn dawn it-tnejn. Newsbook.com.mt : Kulur favorit: Steven: Blu għax hu l-kulur tas-sema u l-baħar. Nirrelatah ħafna mat-trankwillità, man-nuqqas ta' stress, kalma u paċi. Newsbook.com.mt : Kwotazzjoni li ispiratek l-aktar: Steven: "I'm not a prophet or a stone age man, just a mortal with the potential of a superman. I'm living on" – meħuda mill-kanzunetta Quicksand ta' David Bowie.